Anita Christensen (DF), 2008-04-17:
Forslaget indgår i udmøntningen af jobplanaftalen fra februar 2008, og Dansk Folkeparti støtter som aftalepartner naturligvis forslaget.
Danmark oplever den laveste ledighed siden 1974, og det betyder et øget pres på arbejdsmarkedet med direkte mangel på arbejdskraft i en række brancher.
Målet med jobplanen er at modvirke dette, og forslaget her skal tilskynde flere til at blive længere på arbejdsmarkedet samt give bedre forhold for førtidspensionister på arbejdsmarkedet.
Det fremgår af forslagets bemærkninger, at der er en række tekniske og praktiske hensyn at varetage i den daglige kommunale praksis, men jeg skal her holde mig til hovedpunkterne, som fremgår direkte af jobplan 2008.
For folkepensionister indføres et særligt bundfradrag på 30.000 kr. om året for personligt arbejde.
Beskæftigelseskravet ved opsat pension nedsættes fra 1.500 til 1.000 timer årligt.
Førtidspensionister får fuld sikkerhed for, at de ikke risikerer at miste retten til førtidspensionen ved at arbejde.
Den økonomiske gevinst for folkepensionister er i dag ret begrænset på grund af beskatning og aftrapning af social pension.
Med andre ord: Det kan ikke betale sig at blive længe på arbejdsmarkedet.
Af et eksempel i bemærkningerne fremgår det, at en enlig pensionist i lejebolig ved at tjene 30.000 kr. på arbejdsmarkedet kun øger bruttoindkomsten med 6.849 kr. på grund af aftrapning af indtægtsafhængige ydelser.
Med forslaget stiger indtægten med de fulde 30.000 kr.
Det er således muligt at tjene mere ved at yde en ekstra indsats til gavn for samfundet, uden at det går ud over ældrecheck, varmetillæg, helbredstillæg og pensionstillæg.
Reglerne om opsat folkepension betyder, at det er muligt at udskyde det tidspunkt, hvor man går på pension, mod til gengæld at få en højere pension senere.
For at kunne opnå dette skal man i dag arbejde 1.500 timer årligt, svarende til 29 timer om ugen.
Dette ganske høje krav nedsættes nu til 1.000 timer eller 19 timer om ugen, hvilket især vil være en fordel for pensionister med større beskæftigelse, halv tid eller mere.
Med hensyn til punktet vedrørende retten til førtidspension er det sådan, at en del førtidspensionister, som er i stand til at arbejde, i dag kun arbejder i begrænset omfang eller helt undlader at arbejde af frygt for senere at miste retten til pension, såkaldt frakendelse, eller overgang til en anden pensionsform.
Dette skal i dag ske, hvis pensionisten har en arbejdsindtægt på det dobbelte af folkepensionens grundbeløb, altså 122.306 kr. om året.
Forslaget råder bod på dette, ved at de kommunale regler om frakendelse eller nedsættelse af førtidspension ophæves.
Dette gælder imidlertid kun for førtidspensionister efter den gamle ordning, dvs. dem, som har fået tilkendt førtidspensionen før den 1. januar 2003.
Således var de gamle regler mere lempelige, og af den grund må de pågældende forventes at have en større erhvervsevne.
Efter den 1. januar 2003 tilkendes førtidspension efter reglerne i lov om social pension, hvor der bl.a. sker en grundig bedømmelse af ansøgerens arbejdsevne.
Dansk Folkeparti så imidlertid gerne, at garantien omfattede alle førtidspensionister, og vi vil ved næste finanslov arbejde for, at også førtidspensionister efter den nye ordning kommer med.
Men her og nu støtter vi naturligvis lovforslaget.